Giez VD

Giez estas komunumo en la distrikto Vaŭda Nordĵuraso en Kantono Vaŭdo, Svislando. Ĝi havis 400 loĝantojn je la 31-a de decembro 2012.

 Geografio 
La komunumo Giez situas ĉe la suda piedo de la Ĵurasa Montaro proksimume 2 kilometrojn norde de la sudokcicdenta fino de Lago de Neŭŝatelo kaj proksimume 4 kilometrojn norde de la distriktĉefurbo Yverdon-les-Bains. La nordan komunuman limon formas la rivero Arnon. La komunumo konsistas el la vilaĝo Giez kaj la setlejo Petit Montborget kaj diversaj izolitaj bienoj.Fonto: Reta mapo 1:20000 de Swisstopo 

La teritorio de la komunumo etendiĝas sur areo de 4,77 km², de kiuj 34,2% estas kovritaj de arbaro, 59,3% servas por agrikulturo kaj 5,7% por setlado.
Fonto: Komunumdatumoj de la retejo de la Svisa Federacia Oficejo pri Statistiko, retejo konsultita la 5-an de novembro 2011

 Najbaraj komunumoj 
La komunumo Giez limas en nordo al Fontaines-sur-Grandson, en nordnordoriento al Fiez, en oriento al Grandson, en sudo al Valeyres-sur-Montagny, en okcidento al Orges, en nordokcidento al Vugelles-La Mothe, kaj en nordnordokcidento al Novalles.

 Trafiko 
Giez situas flanke de la gravaj trafikvojoj. Tra la komunumo kondukas konekta vojo de Grandson al Orges. La plej proksima alveturejo al la svisa aŭtovojo A5, kiu pasas rekte sude de la komunumo, estas Yverdon-Okcidento, kiu situas du kilometrojn sude de la komunumo sur la teritorio de Montagny-près-Yverdon.

 Historio 
La unua dokumenta mencio de Giez datiĝas el la jaro 1011 kiel Gies. Sur la komunuma teritorio estis trovitaj restaĵoj de granda vilao el la romia epoko kaj burgonjaj tombejoj. La bienoj de Giez dum mezepoko apartenis al la monaĥejoj Romainmôtier kaj Hautcrêt, kaj ekde la 12-a jarcento al la nobela familio de Giez kaj ekde la 15-a jarcento al la familio de Pierre. Antaŭ la Batalo de Grandson la burgonja duko Karolo la Brava havis sian bivakon en Giez. Sub la berna regado ekde la Batalo de Grandson de 1476 ĝis la Helveta Revolucio de 1798 Giez apartenis al la Senjorujo Montagny en la Voktejo Grandson. Post la Helveta Revolucio ĝi estis atribuita al la Distrikto Grandson, kiu kun efiko de la 1-a de januaro 2008 surbaze de la administra reformo de 2006 estis integrita al la nova Distrikto Vaŭda Nordĵuraso.
Fonto: Philippe Heubi: Giez en Historia Leksikono de Svislando (2005-11-11)

 Vidu ankaŭ 
 Aliaj lokoj kun la nomo Giez

 Notoj kaj referencoj 


 Eksteraj ligiloj 

 Oficiala retejo de la komunumo Giez

 Bildoj